Informácia o postupe  prípravy 

      Dňa 8. apríla  1999 bol na porade vedenia Ministerstva pôdohospodárstva SR prerokovaný a schválený materiál (číslo 406/1999-900): "Návrh na zloženie národného prípravného sekretariátu a jeho sekcií na Valné zhromaždenie a Svetový kongres O.I.V. v Slovenskej republike v roku 2002".   

      Na jeho základe minister pôdohospodárstva SR  ustanovil Národný prípravný sekretariát (NPS) ako koordinačné a kontaktné centrum k O.I.V. a Asociácii Svetového kongresu viniča a vína počas celej fázy prípravy, ako aj partnera pre medzinárodný sekretariát v priebehu konania oboch medzinárodných podujatí v Slovenskej republike v roku 2002.   
NPS pracuje v troch sekciách :
•	odborná  - návrh a príprava odborného programu, zabezpečenie vypracovania vedeckých príspevkov slovenských odborníkov a koordinácia ich vystúpení , návrhy na odborné exkurzie a ich zabezpečenie a pod.,
•	propagačná -  propagačná a mediálna činnosť pred a počas kongresu, to znamená návrhy a tlač pozvánok, propagačných materiálov o Slovensku a slovenskom vinohradníctve a vinárstve, brožúr a všetkých potrebných materiálov súvisiacich s rokovaním kongresu, 
•	servisu a logistiky - spolupráca s CK v oblasti zabezpečovania služieb, t.j. organizácia účastníkov vrátane ich dopravy, ubytovania, stravovania a pod.,

Národný prípravný sekretariát pracuje od 17. septembra 1999 na základe poverenia ministra pôdohospodárstva SR a schádza sa  pravidelne raz za mesiac, resp. podľa naliehavosti úloh aj častejšie.

      Bol nadviazaný aktívny kontakt s vedením O.I.V., s ktorým sa konzultovali dôležité a nevyhnutné rozhodnutia. V decembri 2000 sa  uskutočnilo v SR stretnutie s generálnym riaditeľom O.I.V. pánom George Dutruc-Rossetom, na ktorom sa prerokoval  stav prípravných  prác a návrh odborného programu svetového kongresu.

      Konkrétne výsledky doterajšej činnosti:

•	V spolupráci s O.I.V. bola schválená Národným prípravným sekretariátom  navrhnutá  nosná téma kongresu: " Vinič  a víno v zrkadle vedy " .  
•	Termín konania podujatia bol stanovený na  24. - 28. 6. 2002. 
•	Miestom konania bude Bratislava, konkrétne, priestory INCHEBY.
•	Navrhnuté a schválené oficiálne logo kongresu 2002 spolu s hlavičkovým papierom a obálkou - príloha č. 1.
•	Navrhnutá a schválená  pozvánka na kongres 2002 so základnou informáciou. Táto pozvánka bola prezentovaná na Valnom zhromaždení O.I.V.  v Paríži v júni  2000  - príloha č. 2.
•	Návrh vedeckého programu, ktorý bol oficiálne odovzdaný na O.I.V. v Paríži dňa 14. 9. 2000 a schválený odborným výborom O.I.V.(Comexom)- príloha č. 3.
•	Návrh predbežného programu XXVI. Svetového kongresu a 82. Valného zhromaždenia O.I.V. - príloha č. 4.
•	V súlade so zákonom o verejnom obstarávaní sa uskutočnilo  výberové konanie na služby zabezpečujúce realizáciu podujatia, ktorý vyhrala  CK SATUR TRAVEL,a.s. ( zmluva - príloha č. 5.
•	Časový harmonogram prípravných prác .
•	Návrh rozpočtu prípravy a zabezpečenia XXVII. Svetového kongresu a 82. Valného zhromaždenia O.I.V. v SR pre roky 2001 a 2002 - príloha č. 6.

Zabezpečenie ďalšieho postupu

      Zabezpečenie ďalšieho postupu príprav na realizáciu tohto významného medzinárodného podujatia si bude vyžadovať nemalé finančné prostriedky, ktorých krytie   z rozpočtu  MP SR je a bude stále náročnejšie. 

      Akciu v SR zabezpečuje po administratívnej stránke prevažne VÚVV, ktorý je v súčasnosti príspevkovou organizáciou MP SR a nedisponuje vlastnými zdrojmi. Finančné nároky predstavuje najmä komunikácia s O.I.V., nevyhnutná korešpondencia a ústny styk s budúcimi delegátmi a pod., na zabezpečenie ktorej je nevyhnutná účasť minimálne jedného  odborného pracovníka hovoriaceho dvoma cudzími jazykmi (francúzština, angličtina).

      Svetové podujatie si vyžaduje vysoké nároky na propagačnú činnosť, ktorá  zahŕňa návrhy a tlač propagačných materiálov o Slovensku a slovenskom vinohradníctve a vinárstve, pozvánky, cirkuláre, žiadosti o príspevky, upomienkové predmety a pod.   

      Nevyhnutnou  a finančne náročnou akciou je zabezpečenie prezentácie Slovenskej republiky v Austrálii, Adelaide, v októbri  2001. V časovom predstihu (júl -august) bude nevyhnutné financovanie pozvánok, cirkuláru a propagačného materiálu o slovenskom vinohradníctve a vinárstve, ktoré je určené delegátom kongresu O.I.V. v Adelaide. Materiál sa musí preložiť do angličtiny, francúzštiny a španielčiny. Nevyhnutnou súčasťou tejto akcie bude tiež zabezpečenie leteckej prepravy uvedených materiálov (kontajner), vycestovanie  členov NPS  na dobu trvania celej akcie, t.j. asi 7 dní a samotná prezentácia v Adelaide.    

      Náklady na organizačné služby zabezpečované CK SATUR TRAVEL, a.s., s ktorou je podpísaná zmluva, budú predstavovať najvyššiu finančnú položku.  Časť tejto sumy sa síce vráti v podobe vložného, avšak počiatočné krytie bude potrebné uhradiť formou zálohy pred konaním kongresu.

      Dôležitou súčasťou celej akcie bude zabezpečenie tlmočníckych služieb, ktoré si bude vyžadovať tlmočníkov so schopnosťou prekladať vedecké a vysoko odborné referáty a prednášky nielen v troch hlavných rokovacích jazykov, ale najmä zvládnutie odbornej terminológie vinohradníctva, vinárstva a vinohradnícko-vinárskej ekonomiky.

      Ďalšie finančné prostriedky si bude vyžadovať vycestovanie  člena NPS  do Paríža v septembri 2001 za účelom schválenia cirkuláru, ako aj uhradenie návštevy 6 odborníkov z O.I.V. v SR v decembri 2001 za účelom kontroly stavu príprav a schvaľovania odborných príspevkov.

      Rovnako je potrebné počítať s nevyhnutnosťou úhrady nákladov pre čestné predsedníctvo Svetového kongresu a Valného zhromaždenia.